Folketing
2000-04-27

Danmark befinder sig midt i en frådende global verden, der forandrer sig så heftigt, at en hel del mennesker i det danske samfund er bekymrede for fremtiden. Hvad skal der blive af mig og mine børn og mine forældre? Får de nu i fremtiden den tryghed, som vi jo alle sammen ønsker for vores medmennesker? Og jeg må medgive, at der er god grund til at holde ekstra fast i vores velfærdssamfund, fordi der i kølvandet af internationaliseringen er en centrifugalkraft, der risikerer at medføre, at der er mennesker, der falder af i svinget, hvis vi ikke har et godt velfærdssamfund og en samhørighed i vores land, der kan forhindre det. Det er også det, det handler om, og det er det, regeringens arbejde bygger på, nemlig den sociale tryghed og det særlige hensyn til de svageste, som altid har været vores byggegrundlag og også vil være det i det 21. århundrede. Kvalitet, medmenneskelighed og samhørighed er de tre grundpiller for regeringens arbejde, og som vi byder op til samarbejde om også her i dag.